รัฐบาลไทย-ข่าวทำเนียบรัฐบาล-นายกรัฐมนตรีมีกำหนดการเข้าร่วมการประชุมผู้นำกรอบความร่วมมือแม่โขง - ล้านช้าง ครั้งที่ 2
วันอังคารที่ 9 มกราคม 2561
นายกรัฐมนตรีมีกําหนดการเข้าร่วมการประชุมผู้นํากรอบความร่วมมือแม่โขง - ล้านช้าง ครั้งที่ 2
นายกรัฐมนตรีมีกําหนดการเข้าร่วมการประชุมผู้นํากรอบความร่วมมือแม่โขง - ล้านช้าง ครั้งที่ 2
วันนี้ (อังคาร 9 มกราคม 2561) พลโท วีรชน สุคนธปฏิภาค รองโฆษกประจําสํานักนายกรัฐมนตรี ได้เปิดเผยภารกิจด้านต่างประเทศของนายกรัฐมนตรีว่า พลเอกประยุทธ์ จันทร์โอชา นายกรัฐมนตรีมีกําหนดเข้าร่วมการประชุมผู้นํากรอบความร่วมมือแม่โขง - ล้านช้าง ครั้งที่ 2 (2nd Mekong-Lancang Leaders’ Meeting) ในวันที่ 10 มกราคม 2561 ณ กรุงพนมเปญ ราชอาณาจักรกัมพูชา โดยมีรายละเอียด ดังนี้
รองโฆษกประจําสํานักนายกรัฐมนตรี กล่าวว่า การประชุมผู้นํากรอบความร่วมมือแม่โขง - ล้านช้าง ครั้งที่ 2 (2nd Mekong-Lancang Leaders’ Meeting) จะจัดขึ้นในวันที่ 10 มกราคม 2561 ณ กรุงพนมเปญ ราชอาณาจักรกัมพูชา โดยฝ่ายกัมพูชาจะเป็นประธานร่วมกับจีน ภายใต้หัวข้อ แม่น้ําแห่งสันติภาพและการพัฒนาที่ยั่งยืนของเรา (Our River of Peace and Sustainable Development) ซึ่งการประชุมครั้งนี้จะทบทวนการดําเนินงานของประเทศสมาชิกจากการประชุมผู้นําฯ ครั้งที่ 1 เมื่อเดือนมีนาคม 2559 พร้อมทั้งจะกําหนดทิศทางและกิจกรรมของกรอบความร่วมมือแม่โขง – ล้านช้าง ในอนาคต โดยสมาชิกทั้งหมด 6 ประเทศ ประกอบด้วย จีน กัมพูชา สปป.ลาว เมียนมา ไทย และเวียดนาม จะหารือร่วมกันเพื่อมุ่งสู่การพัฒนาอย่างยั่งยืน ยกระดับความเป็นอยู่ของประชาชนในอนุภูมิภาคลุ่มน้ําโขงบนพื้นฐานของความเท่าเทียม ภายใต้หลักการการมีส่วนร่วม ความสมัครใจ และหลักฉันทามติ
ในการประชุมครั้งนี้ ไทยมุ่งมั่นที่จะ (1) พัฒนากรอบความร่วมมือดังกล่าวให้ทันสมัยมากขึ้น และ (2) ส่งเสริมความเชื่อมโยงระหว่างกรอบแม่โขง – ล้านช้างกับแนวคิดหนึ่งแถบ หนึ่งเส้นทาง (Belt Road Initiative - BRI) เพื่อประโยชน์ทางเศรษฐกิจและการพัฒนาของอนุภูมิภาค นอกจากนี้ (3) ไทยยังสนับสนุนให้กรอบความร่วมมือแม่โขง – ล้านช้าง เป็นกลไกสําคัญในการผลักดันให้อนุภูมิภาคเป็นศูนย์กลางทางเศรษฐกิจและการพัฒนาแบบยั่งยืนผ่านการใช้เครื่องมือที่ทันสมัย ซึ่งสอดคล้องกับนโยบายและโครงการสําคัญของประเทศไทย อาทิ นโยบายประเทศไทย 4.0 ระเบียงเศรษฐกิจพิเศษภาคตะวันออก (EEC) และนโยบายประเทศไทย+1 รวมทั้ง (4) การยกระดับความร่วมมือด้านน้ําระหว่างประเทศสมาชิก ให้ได้รับประโยชน์ร่วมกัน บนพื้นฐานของความรับผิดชอบร่วมกัน ซึ่งจะช่วยให้ภาคการเกษตรของแต่ละประเทศมีความเข้มแข็งอย่างยั่งยืนต่อไป
เอกสารผลลัพธ์การประชุม 2 ฉบับ ได้แก่ (1) แผนปฏิบัติการระยะ 5 ปี แม่โขง – ล้านช้าง พ.ศ. 2561 - 2565 (5 – Year Plan of Action 2018 – 2022) เป็นเอกสารที่จะกําหนดแนวทางการดําเนินงานของกรอบความร่วมมือแม่โขง – ล้านช้าง ในระยะ 5 ปีข้างหน้า และ (2) ปฏิญญาพนมเปญ (Phnom Penh Declaration) เป็นการแสดงเจตนารมณ์ทางการเมืองของผู้นําจะมุ่งสนับสนุนกรอบความร่วมมือดังกล่าวให้บรรลุเป้าประสงค์ของการพัฒนาสังคมและเศรษฐกิจของประชาชนในประเทศลุ่มน้ําโขง โอกาสนี้ นายกรัฐมนตรีมีกําหนดจะพบหารือทวิภาคีกับสมเด็จอัคคมหาเสนาบดีเดโชฮุน เซน นายกรัฐมนตรีกัมพูชาและนายหลี่ เค่อ เฉียง นายกรัฐมนตรีจีน ด้วย
กําหนดการเข้าร่วมการประชุมผู้นํากรอบความร่วมมือแม่โขง - ล้านช้าง ครั้งที่ 2 (2nd Mekong-Lancang Leaders’ Meeting) ในวันที่ 10 มกราคม 2561 ณ กรุงพนมเปญ ราชอาณาจักรกัมพูชา มีรายละเอียด ดังนี้
เวลา 12.20 น. นายกรัฐมนตรีและคณะเดินทางออกจากท่าอากาศยานทหาร 2 (กองบิน 6) กรุงเทพฯ ไปยังกรุงพนมเปญ ราชอาณาจักรกัมพูชา
ในช่วงบ่าย นายกรัฐมนตรีมีกําหนดการหารือทวิภาคีกับสมเด็จอัคคมหาเสนาบดีเดโช ฮุน เซน ณ สํานักนายกรัฐมนตรีราชอาณาจักรกัมพูชา
จากนั้นนายกรัฐมนตรีเข้าร่วมการประชุมผู้นํากรอบความร่วมมือแม่โขง – ล้านช้าง ครั้งที่ 2 ในหัวข้อ “Our River of Peace and Sustainable Development”
ภายหลังเสร็จสิ้นการประชุมจะมีการแถลงข่าวร่วมโดยประธานร่วมการประชุมผู้นํากรอบความร่วมมือแม่โขง – ล้านช้าง
ในช่วงค่ํา นายกรัฐมนตรีมีกําหนดการหารือทวิภาคีกับนายหลี่ เค่อเฉียง นายกรัฐมนตรีสาธารณรัฐประชาชนจีน จากนั้นนายกรัฐมนตรีจะเข้าร่วมงานเลี้ยงอาหารค่ําอย่างเป็นทางการ
เวลา 21.30 น. นายกรัฐมนตรีและคณะเดินทางออกจากท่าอากาศยานนานาชาติกรุงพนมเปญและจะถึงท่าอากาศยานทหาร 2 (กองบิน 6) เวลา 22.40 น.